–Սա, կարծում եմ, ամենակարևոր հարցն է՝ ինչ ծրագրով ու ինչ գաղափարախոսությամբ ենք մենք հանդես գալու։ Նախ նշեմ, որ եզակի ուժ ենք Հայաստանում, որ մշակել ենք կետ առ կետ, մանրամասն ծրագիր, որը վերաբերում է թե՛ զինապարտությանը, թե՛ գյուղատնտեսությանը, թե՛ կրթությանը, թե՛ հարկային ու սոցիալական ոլորտներին և թե՛ տեղական ինքնակառավարմանն ու մարզերում կյանքի աշխուժացմանը։ Գաղափարախոսությամբ «Ազգային առաջընթացը» սոցիալական ուղղվածության ձախ ուժ է։ Սոցիալ–լիբերալիզը մեր տեսլականն է, իսկ ազգային բառը մեր անվան մեջ ամենևին էլ չի նշանակում ազգայնական։ Մենք փորձելու ենք տնտեսական ոլորտում հետևել լիբերալիզմի սկզբունքներին, իսկ սոցիալական ոլորտում՝ սոցիալական մոտեցումներին։ Սա ժամանակակից ամենատարածված քաղաքական ուղղություններից մեկն է զարգացած աշխարհում, որը մենք տեղայնացնելու ենք՝ հաշվի առնելով մեր ազգային պահանջմունքները։ Մենք միակ կուսակցությունն ենք, որ այս գաղափարաբանությունն է որդեգրել և արտացոլել իր ծրագրում։ Յուրահատուկ ծրագրային կետերից կարող եմ նշել՝ Հայաստանի տարածքային բաժանման մարզային մոդոլի փոխարինումը շրջանային մոդելով, երբ ամեն մի մարզ կբաժանվի մոտ 34 շրջանի, և կունենա ուղղակի ընտրությամբ ձևավորվող ավագանի, տեղական ինքնակառավարումը նաև կլինի ապակուսակցական ու ավելի պրոֆեսիոնալ, Երևանի վարչատարածքային նոր բաժանումը, որի արդյունքում Երևանի հարակից մարզերում կաշխուժանա սոցիալական ու տնտեսական կյանքը, քանի որ Երևանի Կենտրոն համայնքից բացի մյուս համայնքները կմիավորվեն հարևան մարզերի հետ՝ ձևավորելով շրջաններ, դա կբերի Երևանի բեռնաթափման և մարդկային ու ֆինանսական ռեսուրսնորի համաչափ բաշխման, 27 տարին լրացած, հոգեպես առողջ և դատվածություն չունեցող անձանց զենք կրելու իրավունքի ապահովում՝ պայմանով, որ նրանք ընդգրկվելու են ազգային գվարդիայի, այսինքն՝պահեստազորի կազմում և տարին առնվազն 4 անգամ մասնակցեն առնվազն 2 շաբաթ տևողությամբ զորավարժանքների, սա կլուծի ազգային անվտանգության գլոբալ խնդիրը և թույլ կտա կրճատել պարտադիր զինծառայության ժամկետը՝ այն դարձնելով մեկ տարի: